b'\n_START_ARTICLE_\nSPAD S.XIII\n_START_SECTION_\nRazvoj in opis\n_START_PARAGRAPH_\nLetalo je neposredni naslednik letala SPAD S.XII in posredni naslednik uspe\xc5\xa1nega letala SPAD S.VII. Od predhodnikov se je ta lovec razlikoval po aerodinami\xc4\x8dnih izbolj\xc5\xa1avah, mo\xc4\x8dnej\xc5\xa1em motorju ter name\xc5\xa1\xc4\x8denim dodatnim mitraljezom. Navzven je bilo najbolj opazno pove\xc4\x8danje kril in repnega stabilizatorja, mo\xc4\x8dnej\xc5\xa1i motor pa je letalu omogo\xc4\x8dal doseganje ve\xc4\x8dje kon\xc4\x8dne hitrosti in izbolj\xc5\xa1anje manevrskih sposobnosti. Letalo je bilo hitrej\xc5\xa1e od mnogih sodobnih letal tistega \xc4\x8dasa, prav tako pa ga je odlikovala mo\xc4\x8dna konstrukcija, kar je letalu omogo\xc4\x8dalo prena\xc5\xa1anje ve\xc4\x8djih po\xc5\xa1kodb. Pomanjkljivost tega lovca je bila edino njegova neokretnost, \xc5\xa1e posebej pri ni\xc5\xbejih hitrostih. Letalo je pri nizkih hitrostih in v primeru odpovedi motorja rado izgubilo nadzor, zaradi \xc4\x8desar je bilo neprimerno za neizku\xc5\xa1ene pilote.\n_START_SECTION_\nOperativna zgodovina\n_START_PARAGRAPH_\nLetalo je prvi\xc4\x8d poletelo 4. aprila 1917, \xc5\xbee naslednji mesec pa je pri\xc5\xa1lo v bojne enote francoskih zra\xc4\x8dnih sil. Letalo so kmalu prevzele tudi druge \xc4\x8dlanice antante. Vojno letalstvo Kopenske vojske Zdru\xc5\xbeenih dr\xc5\xbeav Amerike pa je skoraj polovico od 893. nabavljenih letal uporabljalo \xc5\xa1e leta 1920. SPAD S.XIII so po vojni izva\xc5\xbeali tudi na Japonsko, Poljsko in \xc4\x8ce\xc5\xa1koslova\xc5\xa1ko._NEWLINE_Z S.XIII so leteli mnogi letalski asi prve svetovne vojne, med katerimi so bili tudi: francoska letalska asa Georges Guynemer in Rene Fonck, italijanski as Francesco Baracca ter ameri\xc4\x8dan Eddie Rickenbacker.'